คิ้วกระตุกด้านขวา นานสักพัก. เกิดจากอะไรค่ะ
สวัสดีค่ะ อาการเปลือกตากระตุกหรือกระปริบ (bleppharospasm) เกิดจากมีการหดเกร็งของกล้ามเนื้อรอบตาที่ควบคุมไม่ได้ บางคนมีเฉพาะเปลือกตากระตุก บางคนมีกล้ามเนื้อใบหน้าหรือมุมปากกระตุกร่วมด้วย แบ่งสาเหตุออกได้เป็น 2 กลุ่ม คือ1. ชนิดไม่ทราบสาเหตุ เป็นชนิดที่พบบ่อยที่สุด มักเป็นข้างเดียว ตัวกระตุ้นที่อาจทำให้เกิด เช่น ความเครียด การอดนอน แสงที่จ้าเกินไป อ่านหนังสือนานๆ ขับรถนานๆ ร่างกายอ่อนเพลีย ขาดน้ำ การดื่มเครื่องดื่มที่มีคาเฟอีน หรือแอลกอฮอล์ ขาดเกลือแร่บางอย่าง เช่น แคลเซียม แมกนีเซียม เป็นต้น2. ชนิดทราบสาเหตุ เช่น โรคพาร์กินสัน โรคสมองขาดเลือดมาเลี้ยงบริเวณก้านสมอง มีเนื้องอกไปกดทับเส้นประสาทสมองคู่ที่ 7 หรือมีหลอดเลือดไปกดทับเส้นประสาทคู่ที่ 7 ผลข้างเคียงจากยาที่ใช้รักษาโรคจิตเภท เป็นต้นโดยทั่วไปอาการกระตุกแต่ละครั้งจะเป็นเพียงไม่กี่วินาทีหรือนาที แต่หากมีอาการกระตุกต่อเนื่องหรือเป็นนานมากกว่า 2 สัปดาห์ หรือรู้สึกรำคาญหรือรู้สึกกังวล ควรปรึกษาแพทย์เพื่อหาสาเหตุและรักษาสำหรับการดูแลตนเองในเบื้องต้น ได้แก่ การหลีกเลี่ยงการใช้สายตาในที่สว่างมากเกินไปหรือแสงน้อยไป หลีกเลี่ยงการใช้สายตาจ้องเพ่งนานๆ พักการใช้สายตาเป็นระยะๆ การพักผ่อนให้เพียงพอ ไม่เครียด ดื่มน้ำเยอะๆ หลีกเลี่ยงคาเฟอีนและแอลกอฮอล์ ทานอาหารที่มีแคลเซียมและแมกนีเซียมสูง เช่น นมวัว นมถั่วเหลือง เต้าหู้ ปลาตัวเล็กๆ ผักคะน้า ฟักทอง ถัวต่างๆ ข้าวกล้อง เป็นต้น ขณะกำลังมีการกระตุก ควรพักการใช้สายตา ผ่อนคลาย และนวดเบาๆ บริเวณรอบๆ ตาและใบหน้าข้างที่เป็น ประคบด้วยน้ำร้อน เป็นต้น